UMugabe Usebuyele Njalo eSingapore Ukuyakwelatshwa
Ukugula kukaMugabe, oleminyaka engamatshumi ayisitshiyagalo lunye lantathu (93), kuyindaba egudwini eZimbabwe ngesikhathi kulungiselelwa ukhetho okumele lwenziwe ngomnyaka ozayo.
WASHINGTON — UMongameli Robert Mugabe usebuyele njalo eSingapore lapho ajayele ukuyakweletshwa khona umkhuhlane ocatshangelwa ukuthi yimvukuzane loba uhulumende esithi ubulawa ngamehlo. UMugabe usanda kuya kulelolizwe ukuyahlolwa lowo mkhuhlane omhluphayo. Inhlanganiso yezindaba eye Reuters ibika ukuthi uMugabe, osuke eHarare ngoMvulo ntambama, ukhangelelwe ukuthi uzaphenduka ekhaya ngempelaviki. Ukugula kukaMugabe, oleminyaka engamatshumi ayisitshiyagalo lunye lantathu (93), kuyindaba egudwini eZimbabwe ngesikhathi kulungiselelwa ukhetho oluzakwenziwa ngomnyaka ozayo. UMugabe okwamanje kasenelisi ukuhamba ngakho-ke abamkhangeleyo kwezomvikela sebetshona beseduzane laye ukwenzela ukuthi angaweli phansi. Sowabusa ilizwe leZimbabwe okweminyaka engamatshumi amathathu lasikhombisa – 37. UMugabe usanda kutshela umhlangano weWorld Economic Forum for Africa ukuthi ilizwe leZimbabwe lithuthuke okwedlula amazwe wonke kuzwekazi leAfrica ngaphandle nje kwele South Africa. Abantu abanengi abathi uMugabe usenge ezimithiyo. Abamsekelayo bathi uyitshaye ekhaleni. Ilizwe leZimbabwe libhekane lohlupho lokusilela kwemali njalo lokungathuthuki komnotho.